Verdžinas
Verdžinas (angl. Virgin River) – upė Jungtinėse Amerikos Valstijose; Kolorado dešinysis intakas. Prasideda pietvakarių Jutoje dviem ištakomis – Šiaurės Verdžino šaka ir Rytų Verdžino šaka. Jos prasideda Didžiojo Baseino kalnagūbriuose, teka giliais kanjonais pro Zajono nacionalinį parką. Susiliejusios ties Rokvilio gyvenviete į Verdžiną, šios tėkmės toliau srūva į pietryčius, kerta šiaurės vakarinį Arizonos kampą, vėliau teka per Nevadą. Įteka į Mido tvenkinį, sudarytą ant Kolorado upės, suformuoja didelę šio tvenkinio įlanką (ilgis 48 km). Didžiausias intakas – Madis (dešinysis). Šiaurinė Verdžino šaka suformuoja vaizdingą Zajono kanjoną, o ruožas Arizonoje – Veržino tarpeklį. Pagrindiniai miestai prie upės: Hiurikeinas, Sent Džordžas, Meskitas. Ispaniškuose šaltiniuose upė minima kaip isp. Río Virgen ('mergelės upė'), nors pavadinimas gali būti kilęs ir nuo Tomaso Verdžino (Thomas Virgin), 1827 m. sužaloto susidūrime su mohaviais. Verždino baseino žemėlapis Tarpekliu tekantis Rytų Verdžinas Šiaurės Verdžinas, tekantis Zajono kanjonu Upė Sent Džordžo apylinkėse